### NN 30/2019 (26.3.2019.), Obvezatne upute broj EP I, Redoslijed izbornih radnji i tijek rokova

DRŽAVNO IZBORNO POVJERENSTVO REPUBLIKE HRVATSKE

613

Na osnovi članka 29. točka 3. Zakona o izboru članova u Europski parlament iz Republike Hrvatske (»Narodne novine«, broj 92/10, 23/13 i 143/13, dalje: Zakon) Državno izborno povjerenstvo Republike Hrvatske (dalje: Državno izborno povjerenstvo) na sjednici održanoj 25. ožujka 2019. donijelo je

OBVEZATNE UPUTE BROJ EP I

REDOSLIJED IZBORNIH RADNJI I TIJEK ROKOVA

1. Predsjednica Republike Hrvatske raspisala je izbore za članove u Europski parlament iz Republike Hrvatske Odlukom o raspisivanju izbora za članove u Europski parlament iz Republike Hrvatske, klasa: 013-05/19-01/01, urbroj: 71-06-01/1-19-1 od 25. ožujka 2019.

Odluka Predsjednice Republike Hrvatske o raspisivanju izbora za članove u Europski parlament iz Republike Hrvatske stupa na snagu 26. ožujka 2019.

Izbori će se održati u nedjelju 26. svibnja 2019., na biračkim mjestima u Republici Hrvatskoj i na biračkim mjestima u sjedištima diplomatsko-konzularnih predstavništava Republike Hrvatske.

2. Rokovi teku od

27. ožujka 2019. u 00:00 sati.

3. Prijedlozi kandidacijskih lista moraju prispjeti Državnom izbornom povjerenstvu najkasnije u roku od 14 dana od dana raspisivanja izbora, dakle

9. travnja 2019. do 24:00 sata

(članak 17. stavak 1. Zakona).

4. Državno izborno povjerenstvo će u roku od 48 sati od isteka vremena za predaju kandidacijskih lista za izbor članova u Europski parlament, prihvatiti i u svim dnevnim novinama u Republici Hrvatskoj i na Hrvatskoj radioteleviziji te na mrežnoj stranici Državnog izbornog povjerenstva objaviti zbirnu listu, dakle najkasnije

11. travnja 2019. do 24:00 sata

(članak 18. stavak 1. Zakona).

5. Državno izborno povjerenstvo će u roku od 48 sati od isteka vremena za predaju kandidacijskih lista za izbor članova u Europski parlament dostaviti u sjedišta diplomatsko-konzularnih predstavništava Republike Hrvatske zbirnu listu radi javne objave, dakle najkasnije

11. travnja 2019. do 24:00 sata

(članak 18. stavak 4. Zakona).

6. Izborna promidžba počinje danom objave zbirne liste, a završava 24 sata prije dana održavanja izbora, dakle

24. svibnja 2019. u 24:00 sata.

(članak 21. stavak 1. Zakona).

7. Zabrana izborne promidžbe (izborna šutnja), objavljivanje procjena izbornih rezultata, kao i objavljivanje prethodnih, neslužbenih rezultata izbora, objavljivanje fotografija u sredstvima javnog priopćavanja, izjava i intervjua nositelja kandidacijskih lista, odnosno kandidata te navođenje njihovih izjava ili pisanih djela traje

od 25. svibnja 2019. u 00:00 sati

do 26. svibnja 2019. u 19:00 sati

(članak 21. stavak 2. Zakona).

8. Županijska izborna povjerenstva, odnosno Gradsko izborno povjerenstvo Grada Zagreba za svoje područje odredit će biračka mjesta odmah nakon raspisivanja izbora, a najkasnije dan nakon objave zbirne liste. Biračka mjesta, s naznakom koji će birači glasovati na pojedinom biračkom mjestu, objavit će najkasnije 10 dana prije dana održavanja izbora, dakle

15. svibnja 2019. do 24:00 sata

(članak 37. Zakona).

Državno izborno povjerenstvo objavit će koja su biračka mjesta određena u inozemstvu, s naznakom koji će birači glasovati na pojedinom mjestu najkasnije 10 dana prije dana održavanja izbora, dakle

15. svibnja 2019. do 24:00 sata

(članak 37. Zakona).

9. Ministar nadležan za obranu odredit će biračka mjesta na kojima će glasovati birači na službi u Oružanim snagama Republike Hrvatske.

Ministar nadležan za pomorstvo odredit će biračka mjesta na kojima će glasovati birači koji se kao članovi posada pomorskih i riječnih brodova pod hrvatskom zastavom na dan izbora zateknu izvan granica Republike Hrvatske te na plutajućim objektima u unutrašnjim morskim vodama i teritorijalnom moru Republike Hrvatske.

Ministar nadležan za poslove socijalne skrbi odredit će biračka mjesta na kojima će glasovati birači koji su smješteni u ustanovama socijalne skrbi.

Ministar nadležan za pravosuđe odredit će biračka mjesta na kojima će glasovati birači lišeni slobode.

Ministar nadležan za vanjske i europske poslove odredit će biračka mjesta na kojima će glasovati birači koji se na dan izbora nalaze u mirovnim operacijama i misijama.

Navedeni ministri odredit će biračka mjesta najkasnije 20 dana prije dana održavanja izbora, dakle

5. svibnja 2019. do 24:00 sata

(članak 38. Zakona).

10. Političke stranke dužne su odrediti članove pojedinih biračkih odbora i dostaviti njihova imena nadležnim izbornim povjerenstvima najkasnije 18 dana prije dana održavanja izbora, dakle

7. svibnja 2019. do 24:00

(članak 36. stavak 3. Zakona).

11. Županijska izborna povjerenstva, odnosno Gradsko izborno povjerenstvo Grada Zagreba imenovat će biračke odbore najkasnije 15 dana prije dana održavanja izbora, dakle

10. svibnja 2019. do 24:00 sata

(članak 36. stavak 6. Zakona).

Državno izborno povjerenstvo imenovat će biračke odbore u sjedištima diplomatsko-konzularnih predstavništava Republike Hrvatske najkasnije 15 dana prije dana održavanja izbora, dakle

10. svibnja 2019. do 24:00 sata

(članak 29. točka 4. i članak 36. stavak 6. Zakona).

12. Glasovanje traje neprekidno

26. svibnja 2019. od 7:00 do 19:00 sati.

Birališta se zatvaraju u 19:00 sati, ali će se biračima koji su se zatekli u 19:00 sati na biralištu omogućiti glasovanje.

(članak 46. stavak 1. i 2. Zakona).

13. Birački odbor dostavit će zapisnik o svom radu s ostalim izbornim materijalom općinskom ili gradskom izbornom povjerenstvu, odnosno Gradskom izbornom povjerenstvu Grada Zagreba, najkasnije u roku od 12 sati od zatvaranja birališta, dakle

27. svibnja 2019. do 7:00 sati.

(članak 53. stavak 1. Zakona).

Birački odbor u sjedištu diplomatsko-konzularnog predstavništva Republike Hrvatske dostavit će zapisnik o svom radu s ostalim izbornim materijalom izravno Državnom izbornom povjerenstvu u roku od 48 sati od zatvaranja birališta, dakle

28. svibnja 2019. do 19:00 sati

(članak 53. stavak 2. Zakona).

14. Općinsko izborno povjerenstvo, odnosno gradsko izborno povjerenstvo dostavit će zapisnik o svom radu s ostalim izbornim materijalom županijskom izbornom povjerenstvu, najkasnije u roku od 18 sati od zatvaranja birališta, dakle

27. svibnja 2019. do 13:00 sati

(članak 54. stavak 2. Zakona).

15. Županijsko izborno povjerenstvo, odnosno Gradsko izborno povjerenstvo Grada Zagreba zbrojit će rezultate glasovanja na biračkim mjestima na svom području najkasnije u roku od 24 sata od sata zatvaranja birališta, dakle

27. svibnja 2019. do 19:00 sati

(članak 55. stavak 3. Zakona).

Županijsko izborno povjerenstvo, odnosno Gradsko izborno povjerenstvo Grada Zagreba, dostavit će izborne rezultate na svom području Državnom izbornom povjerenstvu zajedno sa zapisnikom o svom radu na način i u roku koji će Državno izborno povjerenstvo utvrditi posebnom odlukom.

16. Državno izborno povjerenstvo, kad utvrdi rezultate glasovanja za članove u Europski parlament, bez odgađanja će objaviti:

– broj birača upisanih u popise birača, broj birača koji su glasovali, koliko glasova je dobila pojedina kandidacijska lista, imena i prezimena kandidata sa te kandidacijske liste s brojem preferiranih glasova i koliko je bilo nevažećih glasačkih listića,

– broj mandata koje je dobila svaka kandidacijska lista te imena i prezimena kandidata koji su izabrani za članove u Europski parlament

(članak 57. Zakona).

Računanje rokova u inozemstvu

17. Rokovi u inozemstvu računaju se prema lokalnom vremenu mjesta u kojem se glasuje.

Zaštita izbornog prava

18. Zaštita izbornog prava ostvaruje se u skladu s odredbama članka 61. do 67. Zakona.

19. Ove Obvezatne upute stupaju na snagu danom objave u »Narodnim novinama«.

20. Ove Obvezatne upute objavljuju se i na mrežnoj stranici Državnog izbornog povjerenstva www.izbori.hr.

Klasa: 013-08/19-01/28

Urbroj: 507-04/06-19-1

Zagreb, 25. ožujka 2019.

Potpredsjednica
 Vesna Fabijančić-Križanić, v. r.